Natko Devčić

**Natko Devčić** (Glina, 30. lipnja 1914. – Zagreb, 4. rujna 1997.) bio je hrvatski skladatelj, pijanist, glazbeni teoretičar i akademik.

Skladao je muziku za nekoliko partizanskih pesama, uključujući Nazorovu "Mitraljezu".

## Biografija

Natko Devčić rodio se 1914. u Glini. Na Muzičkoj akademiji u Zagrebu studirao je i 1937. diplomirao glasovir u klasi Antonije Geiger-Eichhorn te dvije godine poslije i kompoziciju u klasi Franje Dugana. U Zagrebu je apsolvirao i studij prava. Svoje je pijanističko umijeće usavršavao kod Svetislava Stančića na Muzičkoj akademiji u Zagrebu, a skladateljske je spoznaje upotpunio specijalizacijama na Nacionalnom konzervatoriju u Parizu (1955.), kod Josepha Marxa na Visokoj školi za glazbu u Beču (1959./60.), ljetnom tečaju kompozicije u Darmstadtu (1965.) i Sveučilištu *Columbia* u New Yorku (1967./68.).

Odmah poslije završenih studija 1939. bio je tri godine angažiran kao učitelj Srednje glazbene škole Državnoga konzervatorija u Zagrebu (današnje Muzičke akademije).

### Drugi svetski rat

Tokom drugog svetskog rata bio je zatočenik logora Jasenovac, a nakon što je pušte, otišao je među partizane na Moslavini. U partizanima se bavio kulturnim i muzičkim radom i skladao pet partizanskih kompozicija: »Mitraljeza« i »Crvena zvijezda« Vladimira Nazora, »Petokraka« Petra Bibarića, »Ognjeni vlak« Ivana Gorana Kovačića i solo za klavir »Roblje ide«.

1945. godine u Splitu je objavljeno drugo izdanje, tj. druga knjiga partizanske pjesmarice »Naše pjesme«, na čijoj pripremi je Natko Devčić odradio velik posao kao redaktor za notni tekst (za napjeve), a pjesnik Vladimir Popović za stihove. Pesmaricu je objavilo Ministarstvo prosvjete narodne vlade Hrvatske.

### Period SFRJ

Nakon Drugog svjetskog rata obnašao je dužnost tajnika i pomoćnika dekana zagrebačkoga Sveučilišta. Sve do umirovljenja bio je profesor Muzičke akademije u Zagrebu, gdje je predavao harmoniju, harmonijsku analizu i aspekte suvremene glazbe. Bavio se i glazbenom publicistikom te povremeno nastupao i kao pijanist, izvodeći vlastite skladbe.

Natko Devčić bio je član, a u razdoblju od 1964. do 1971. i predsjednik Hrvatskoga društva skladatelja, te član Hrvatskoga društva glazbenih umjetnika. Od 1966. do 1971. bio je i tajnik jugoslavenske sekcije Međunarodnoga društva za suvremenu glazbu (engl. *International Society for Contemporary Music*). Godine 1980. postao je član-suradnik Hrvatske akademije znanosti i umjetnosti: od 1988. bio je izvanredni član, a redovitim članom postao je 1991.

Opisujući svoj skladateljski put, jednom je prigodom rekao:
::*»Prešao sam golemu udaljenost u svojoj želji da idem naprijed. Prvotna znatiželja pretvara se vremenom u otkrivanje nekih stvari nezamjetnih u drugim djelima, koje se otkrivaju tek kad se čovjek želi okušati na nepoznatom području. Tada nalaziš nešto što pripada tvom vlastitom ja. I tada nije više riječ samo o znatiželji. Tu znatiželju, nakon što je potaknula određeno stanje ili razinu na kojoj postojiš, izbrisat će neki drugi impuls ili potreba (nužnost da se izraziš na određeni način) te će ubrzo biti zaboravljena.«*

## Djela
### Skladbe (izbor)
Devčićev opus obuhvaća vrlo raznolike glazbene oblike, od skladba za zbor do komorne i simfonijske glazbe. Njegova su djela u početku bila obilježena sklonošću prema folkloru i narodnoj glazbi, ali ti su modeli u kasnijim skladbama potpuno iščezli pod utjecajem njegova otpora prema eklekticizmu i epigonstvu koji služe kao neka vrsta racionalnoga i svjesnoga korektiva. Devčić nikada nije imao predrasuda prema novim tendencijama i težnjama, nego ih je promišljeno nastojao uključiti u svoje skladbe.

* *Valse mélancolique* za klavir (1928./29.)
* *Intermezzo u As-duru* za klavir (1936.)
* *Sonata-fantazija u e-molu* za klavir (1940.)
* *Mitraljeza* za mješoviti zbor (1944.)
* *Ognjeni vlak* za mješoviti zbor (1944.)
* *Istarska suita* za orkestar (1948.)
* *Uvertira mladosti* za orkestar (1950.)
* *Simfonija* za orkestar (1953.)
* *Balada* za klavir i orkestar (1953.)
* *Labinska vještica*, opera (1957.)
* *Concertino* za violinu i komorni orkestar (1958.)
* *Kantata o bezimenima* za komorni zbor i 12 instrumenata (1959.)
* *Naši dani* za zbor i komorni ansambl (1964.)
* *Odrazi* za komorni ansambl (1965.)
* *Fibula* za dva orkestra (1967.)
* *Structures volantes* za harfu (1971.)
* *Non nova* za orkestar (1972.)
* *Panta rei* za klavir i orkestar (1973.)
* *Entre nous* za orkestar (1975.)
* *...ma non troppo...* za puhački kvintet (1978.)
* *Gudački kvartet* (1987.)
* *Mala suita* za violu solo (1988.)
* *Dvije studije* za klavir (1989.)
* *Osorski triptihon* za baritona i gudački ansambl (1990.)

Za detaljan popis Devčićevih prijavljenih djela vidi HDS ZAMP: Natko Devčić (popis djela)

### Teorijski i pedagoški radovi
* Devčić, Natko: *Zadaci iz harmonije*, Zagreb: Muzička akademija, 1962.
* Članci i natuknice o *harmoniji* i *suvremenoj glazbi* u: K. Kovačević (ur.): *Muzička enciklopedija* (sv. I-III), Zagreb: JLZ, 1971.-1977.
* Devčić, Natko: »Strukturirani koncert. U povodu jedne nesvakidašnje londonske glazbene praizvedbe«, u: Selem, P. (ur.): *Novi zvuk. Izbor tekstova o suvremenoj glazbi*, Zagreb: Matica hrvatska, 1972., str. 209-213.
* Devčić, Natko: *HARMONIJA*, Zagreb: Školska knjiga, 1975. / 2. izmijenjeno izd. 1993. i reizdanje 2006. 
* Devčić, Beata & Devčić, Natko: *SOLFEGGIO – I. sv.: Intervali* / *II. sv.: Ritam*, Zagreb: Muzička akademija, 1979. / 1981.
* Devčić, Natko: *Harmonijska komponenta u glazbenom djelu Ive Mačeka*, Zagreb: MIC KDZ, 1994.

## Nagrade i priznanja
*1946. – Savezna nagrada 
*1947. – Savezna nagrada
*1950. – Savezna nagrada
*1955. – Nagrada Grada Zagreba
*1957. – Nagrada Grada Zagreba
*1960. – Nagrada Grada Zagreba
*1974. – Vjesnikova nagrada Josip Štolcer Slavenski
*1979. – Nagrada Vladimir Nazor (godišnja nagrada za 1978. za skladbu *...ma non troppo...*)
*1983. – Nagrada Vladimir Nazor za životno djelo (za 1982.)

## Literatura
#Andreis, Josip: *Povijest glazbe 4*, Zagreb: SNL, 1989., str. 410-414. 
#Gligo, Nikša: »Natko Devčić – In memoriam«, u: Bezić, J. (ur.): *Natko Devčić 1914.-1997. Spomenica posvećena preminulom akademiku Natku Devčiću, redovitom članu Hrvatske akademije znanosti i umjetnosti* (*Spomenica preminulim akademicima*, sv. 86), Zagreb: HAZU, 1999., str. 9-23.
#Gligo, Nikša:*Varijacije razvojnog kontinuiteta: Skladatelj Natko Devčić*, Zagreb: Muzički informativni centar, 1985.
#Kovačević, Krešimir: »DEVČIĆ, Natko«, u: Kovačević, K. (ur.), *[[Muzička enciklopedija]]*, Zagreb: JLZ, 1971., sv. 1, str. 440.
#Kovačević, Krešimir: *Muzičko stvaralaštvo u Hrvatskoj 1945-1965*, Zagreb: Udruženje kompozitora Hrvatske, 1966., str. 188.
#Marion-Kesić, Ksenija: »NATKO DEVČIĆ«, u: Salter, L.: *Vodič kroz klasičnu glazbu*, Zagreb: Mladost, 1983., str. 223.

## Izvori

## Vanjske veze
*Hrvatska enciklopedija: Devčić, Natko (životopis)
*Proleksis enciklopedija Online: Devčić, Natko (životopis)
*Hrvatsko društvo skladatelja: Natko Devčić (životopis)
*HDS ZAMP: Natko Devčić (popis prijavljenih djela)
*Discogs: Natko Devčić (diskografija)